Umugabo witwa Mbarushimana utuye mu Murenge wa Jali mu Karere ka Gasabo arashinjwa gutanga inyemezabuguzi za EBM kandi nta bucuruzi akora.
Ikigo cy'imisoro n'amahoro (RRA) kivuga ko uyu mugabo amaze imyaka itatu aha abacuruzi inyemezabuguzi za EBM mu rwego rwo gukwepa imisoro.
Komiseri wungirije ushinzwe abasora mu Kigo cy'imisoro n'amahoro, Mukashyaka Drocella avuga ko uyu mugabo yafatiwe mu gikorwa cyo kunyereza umusoro ariko akawunyereza akoresheje uburyo bwo gutanga inyemezabuguzi zitanzwe n'imashini izwi nka EBM.
Yagize ati "We rero yashyizeho uburyo bwo gutanga inyemezabuguzi akoresheje izo mashini ariko mu by'ukuri atari umuntu ukora igikorwa cy'ubucuruzi runaka.
Akomeza avuga ko Mbarushimana yandikishije ibigo by'ubucuruzi bibiri mu Kigo cy'Iterabere (RDB) ku mazina abiri atandukanye ari yo DARCO Ltd na EUROBAI Ltd, amaze kubikora akora nk'aho zikora ubucuruzi.
Nyuma uyu mugabo ngo yiyandikishije ku musoro nyongeragaciro (TVA), agura imashini zitanga inyemezabuguzi za EBM ku buryo uwashakaga inyemezabuguzi yagendaga akazimuha ariko nta gicuruzwa runaka amugurishije.
Mukashyaka avuga ko ubundi umuntu yakabaye atanga inyemezabuguzi afite ibicuruzwa agurisha, aho ziherekeza ibicuruzwa. Uguze akagenda agacuruza, na we iyo yanditse muri TVA icyo gihe aba agomba kwakira umusoro wa TVA. Nyuma uwo mucuruzi yajya gukora imenyekanisha akagaragaza inyemezabuguzi yatanze agura kuko itegeko rimwemerera kuyiheraho akabanza akayivanaho noneho akareba iyo yakiriye isigaye akaba ari yo yishyura.
Umucuruzi wajyaga gusaba inyemezabuguzi kwa Mbarushimana bumvikanaga ko agomba kumuha 1% y'amafaranga yanditse kuri fagitire yabaga amuhaye.
RRA ivuga ko kibara 861,547,274 z'amafaranga y'u Rwanda yanyerejwe n'ibyo bikorwa byo gutanga inyemezabwishyu mu buryo butemewe.
Mbarushimana yemera iryo kosa aho avuga ko yafunguje kampani nyuma aza kubona nta mafaranga afite yo gukora ubucuruzi ahitamo gutanga inyemezabuguzi ku bacuruzi.
Yagize ati "Nafunguje kampani biza kunanira, nza kumenya ko hari ka gahunda nk'ako ko gukorera amafaranga mpita m,bitangira"
Ahamya ko nta mafaranga menshi yigeze aho agaragara ariko akemeza ko hari ibigo bitandukanye yagiye akorana na byo.
Mukashyaka yemeza ko abantu bose basabye inyemezabuguzi kuri uwo mugabo bari gukorana na Polisi kugira ngo nab o baboneke.
Uyu muyobozi avuga ko uyu wafashwe yamaze gushyikirizwa inzego zibishinzwe kugira ngo akurikiranwe.